Imtella' Frar 9, 2021 Rapport: Tony Dimech Matul is-sena li għaddiet kienu reġistrati mal-Awtorità tad-Djar mat-33,000 kuntratt tal-kera, jiġifieri medja ta' 100 kuntratt kuljum. Dan tħabbar mill-Kap Eżekuttiv Leonid Mckay dalgħodu fil-programm TVAM fuq Television Malta. Huwa spjega wkoll li l-liġi tal-kera tat stabbilità lis-suq u permezz tagħha l-Gvern għandu stampa aktar ċara ta' kemm propjetajiet huma mikrija u b'liema prezzijiet. "Fi kliem sempliċi, kuntratti ta' kirjiet privati jridu jiġu reġistrati, huwa obbligatorju llum, jiena personali kont xettiku li ser ikun hemm daqstant reġstrazzjoni ta' kuntratti, pero matul is-sena rajna kważi medja ta' 100 kuntatt kuljum dieħel għand l-awtorità, qed nitkellmu fuq 33,000 kuntratt." Is-Sur Mckay qal li l-liġi tal-kera ħolqot il-qafas regolatorju li kien tant meħtieġ, kemm għall-benefiċċju tas-sidien kif ukoll tal-inkwilini. "Din il-liġi tal-kera uriet li s-suq ried ċertu stabbilità, mhux biss l-inkwilini, iżda anke s-sidien, għax kieku ma kienx ser ifittxu li jirreġistraw u qed ifittxu li jieħdu l-benefiċċji ta' din il-liġi. Is-Sur Mckay qal li l-Awtorità tad-Djar ħolqot bord biex jisma' l-ilmenti, kemm tal-inkwilini u anke tas-sidien. Spjega li s'issa tressqu mad-90 każ, ħafna minnhom mis-sidien u li nofshom kienu maqtugħa fi żmien għaxart ijiem. "Il-bord ta' aġġudikazzjoni jidħol fuq tilwim żgħir fuq depożitu, fuq mantenimnet tad-dar, kontijiet tad-dawl u l-ilma." Il-Kap Eżekuttiv qal li fil-jiem li ġejjin l-Awtorità tad-Djar ser tħabbar ir-riżultati li nġabru mir-reġistrazzjoni tal-kuntratti tal-kera, fejn anke ser isiru l-emendi meħtieġa biex il-liġi tittejjeb. Qal ukoll li għad fadal aktar propjetajiet privati mikrija li ma humiex reġistrati, anke jekk illum dan huwa obbligatorju bil-liġi tal-kera.